Folketing
2003-05-22

Vi er selvfølgelig parat til at tage en diskussion om det, for det er helt oplagt forligsstof, som vi har en forpligtelse til at tale med hinanden om. Men man skal hele tiden huske på, at vi havde overhovedet ikke fået udbygningen af kraft-varmen, hvis det alene havde været på markedets betingelser. Ministeren kommer selv fra en by, som har været en pionerby, når det drejer sig om kraft-varme. Det eventyr, som man har haft i Odense, og som man har andre steder i landet, var aldrig sket, hvis det kun var markedskræfterne, der skulle have rådet, og det skal vi huske. Vi skal bruge markedet som en tjener, ikke som en herre. Hvad angår vedvarende energi, glæder vi os over aftalen om biogas. Det er vel ikke mindst fru Anne Grete Holmsgaards fortjenesten, fordi hun i vore drøftelser - også til stor irritation for mænd, der var optaget af de overordnede strukturproblemer - hele tiden blev ved, når vi andre havde talt os varme og færdige, og sagde: Vi skal også huske biogassen.